
ПРЕДЛОЖЕНИЕ ЗА РЕШЕНИЕ НА ЕВРОПЕЙСКИЯ ПАРЛАМЕНТ
относно искането за снемане на имунитета на Ангелика Ниблер
(2025/2175(IMM))
Европейският парламент,
–	като взе предвид искането за снемане на имунитета на Ангелика Ниблер, внесено от европейския главен прокурор с писмо от 21 юли 2025 г. и потвърдено с писмо от 1 септември 2025 г. във връзка с дело по предварително разследване, което предстои да бъде образувано срещу Ангелика Ниблер, и обявено в Парламента на 10 септември 2025 г.,
–	като изслуша Ангелика Ниблер на 15 април 2026 г., съгласно член 9, параграф 6 от своя Правилник за дейността,
–	като взе предвид членове 8 и 9 от Протокол № 7 за привилегиите и имунитетите на Европейския съюз, както и член 6, параграф 2 от Акта за избирането на членове на Европейския парламент чрез всеобщи преки избори от 20 септември 1976 г.,
–	като взе предвид Регламент (ЕС) 2017/1939 на Съвета от 12 октомври 2017 г. за установяване на засилено сътрудничество за създаване на Европейска прокуратура[footnoteRef:1], и по-специално член 29, параграф 2 от него, [1:  OВ L 283, 31.10.2017 г., стр. 1.] 

–	като взе предвид решенията на Съда на Европейския съюз от 21 октомври 2008 г., 19 март 2010 г., 6 септември 2011 г., 17 януари 2013 г. и 19 декември 2019 г.[footnoteRef:2], [2:  Решение на Съда на ЕС от 21 октомври 2008 г., Marra/De Gregorio и Clemente, C-200/07 и C-201/07, ECLI:EU:C:2008:579; решение на Общия съд от 19 март 2010 г., Gollnisch/Парламент, T-42/06, ECLI:EU:T:2010:102; решение на Съда от 6 септември 2011 г., Patriciello, C-163/10, ECLI: EU:C:2011:543; решение на Общия съд от 17 януари 2013 г., Gollnisch/Парламент, T-346/11 и T-347/11, ECLI:EU:T:2013:23; решение на Съда от 19 декември 2019 г., Junqueras Vies, C-502/19, ECLI:EU:C:2019:1115.] 

–	като взе предвид член 46 от Основния закон на Федерална република Германия,
–	като взе предвид член 5, параграф 2, член 6, параграф 1 и член 9 от своя Правилник за дейността,
–	като взе предвид доклада на комисията по правни въпроси (A10-0127/2026),
А.	като има предвид, че с писмо от 21 юли 2025 г., потвърдено с писмо от 1 септември 2025 г., европейският главен прокурор внесе искане за снемане на имунитета на Ангелика Ниблер, член на Европейския парламент, избрана в Германия, във връзка с предполагаеми престъпления, извършени между 2017 г. и 2025 г.;
Б.	като има предвид, че според искането, основаващо се на информацията, предоставена от частноправен субект, работил за съответния член на ЕП от август 2021 г. до септември 2023 г., Ангелика Ниблер в периода от 2017 г. нататък, а именно от 8-ия до 10-ия парламентарен мандат предполагаемо неправомерно е поискала възстановяване на пътни разноски за пътувания до Страсбург и Брюксел, като се твърди, че временно е използвала акредитирани парламентарни сътрудници и местни сътрудници за лични цели или за цели, които не са свързани с ролята на член на Европейския парламент и/или с изпълнението на парламентарните задължения, и се твърди, че освен това е наела местен сътрудник, за който се твърди, че е работил изключително за бивш член на Европейския парламент от същата партия, но чието възнаграждение е било платено от Европейския парламент за Ангелика Ниблер; като има предвид, че според искането, въз основа на предоставената информация, съществува първоначално подозрение, че тя е използвала разноски за парламентарни сътрудници в нарушение на член 29, параграф 2 от Решението на Бюрото от 11 септември 2023 г. относно Мерките по прилагане на Устава на членовете на Европейския парламент[footnoteRef:3]; като има предвид, че предполагаемите действия биха могли да осъществяват състава на престъплението измама по член 263, параграфи 1 и 3 от германския Наказателен кодекс. [3:  Решение на Бюрото от 11 септември 2023 г. за изменение на Мерките по прилагане на Устава на членовете на Европейския парламент и за отмяна на решението на Бюрото от 19 май и 9 юли 2008 г. (ОВ С/2024/2814, 26.4.2024 г., ELI: http://data.europa.eu/eli/C/2024/2814/oj). ] 

В.	като има предвид, че Ангелика Ниблер е избрана за член на Европейския парламент на изборите за Европейски парламент през май 2014 г. и отново, на изборите за Европейски парламент през май 2019 г. и през юни 2024 г., и че следователно по време на извършването на предполагаемото престъпление е била член на Европейския парламент; 
Г.	като има предвид, че предполагаемите престъпления не съставляват и произтичащото от тях искане за снемане на имунитета на Ангелика Ниблер не са свързани с изразено нейно мнение или подаден от нея глас при изпълнението на нейните служебни задължения по смисъла на член 8 от Протокол № 7 за привилегиите и имунитетите на Европейския съюз;
Д.	като има предвид, че член 9, първа алинея, буква а) от Протокол № 7 за привилегиите и имунитетите на Европейския съюз предвижда, че по време на сесиите на Европейския парламент неговите членове притежават на територията на тяхната собствена държава имунитетите, предоставяни на членовете на националните парламенти;
Е.	като има предвид, че съгласно член 46, параграфи 2, 3 и 4 от Основния закон на Федерална република Германия:
„(2)	Член на парламента не може да бъде привлечен към отговорност или да бъде задържан за наказуемо деяние без разрешението на Бундестага, освен ако е задържан при заварено престъпление или в рамките на деня, следващ деянието.
(3)	Разрешение на Бундестага се изисква също така за всяко друго ограничаване на свободата на члена на парламента, както и за започване на производство срещу члена на парламента съгласно член 18.
(4)	Всяко наказателно производство или производство по член 18 срещу член на парламента и всяко задържане или друго ограничение на свободата на неговата личност се спира по искане на Бундестага.“;
Ж.	като има предвид, че целта на имунитета, предвиден в Протокол № 7 за привилегиите и имунитетите на Европейския съюз, е да защитава Парламента и неговите членове от съдебно преследване във връзка с дейности, извършвани при изпълнението на парламентарните задължения и които са неделими от тези задължения;
З.	като има предвид, че в съответствие с член 5, параграф 2 от Правилника за дейността парламентарният имунитет не е лична привилегия на отделния член на ЕП, а представлява гаранция за независимостта на Парламента като цяло и на неговите членове;
[bookmark: _Hlk227752086][bookmark: _Hlk227752575]И.	като има предвид, че всяко заключение следва да бъде направено въз основа на информацията и обясненията, предоставени по конкретния случай; като има предвид, че съществуват сериозни съмнения по отношение на фактите и мотивите, на които се основава жалбата, довела до искането за снемане на имунитет, включително анонимния характер на жалбата, което изключва съдържателната преценка на жалбата и допуска възможността тя да е била подадена от частно лице с пряка политическа мотивация с цел компрометиране на съответния член на ЕП; като има предвид освен това, че моментът и избирателният характер на подаването на жалбата засилват тези опасения, особено с оглед на важната политическа роля на члена на ЕП; като има предвид, че несъответствията в искането, включително очевидната липса на точност по отношение на въпросните суми, както и конкретните обстоятелства във връзка с предполагаемото неправомерно поведение, пораждат опасения, че е възможно целта на производството да е била да се навреди на репутацията на Ангелика Ниблер;
[bookmark: _Hlk223449412]Й.	като има предвид, че поради това изглежда, че е налице случай на fumus persecutionis, т.е. че „конкретни елементи“[footnoteRef:4] сочат, че въпросното съдебно производство е образувано с намерението да се подкопае политическата дейност на Ангелика Ниблер, и по-специално дейността ѝ като член на Европейския парламент; [4:  Решение на Съда от 17 септември 2020 г., Troszczynski/Парламент, C-12/19 P, ECLI:EU:C:2020:725, точка 26.] 

К.	като има предвид, от една страна, че Парламентът не може да се счита за съд, и от друга страна, че съответният член на ЕП не може да се счита в контекста на процедура за снемане на имунитет за „обвиняем“[footnoteRef:5]; [5:  Решение на Общия съд от 30 април 2019 г., Briois/Парламент, T-214/18, ECLI:EU:T:2019:266.] 

1.	решава да не снема имунитета на Ангелика Ниблер;
2.	възлага на своя председател незабавно да предаде настоящото решение и доклада на компетентната комисия на Парламента на Европейската прокуратура и на Ангелика Ниблер.

